Title: ประกาศสถาบันคุ้มครองเงินฝาก เรื่อง โครงสร้างและการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงานและสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก (ฉบับที่ 2)

ประกาศสถาบันคุ้มครองเงินฝาก

ประกาศสถาบันคุ้มครองเงินฝาก
เรื่อง
โครงสร้างและการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงาน
และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก
(ฉบับที่ ๒)[๑]

โดยที่ปัจจุบันสถาบันคุ้มครองเงินฝากได้มีการปรับปรุงโครงสร้างองค์กร
และขอบเขตหน้าที่ความรับผิดชอบของแต่ละส่วนงาน
ให้มีความเหมาะสมและสอดคล้องกับภารกิจยิ่งขึ้น
และเพื่อให้เป็นไปตามพระราชบัญญัติข้อมูลข่าวสารของราชการ พ.ศ. ๒๕๔๐ มาตรา ๗ (๑)
(๒) (๓) ที่จะให้ประชาชนได้มีโอกาสรับรู้ข้อมูลข่าวสารเกี่ยวกับการดำเนินงานต่าง ๆ
ของสถาบัน จึงสมควรประกาศไว้ ดังนี้

ให้ยกเลิกความในข้อ ๓
ของประกาศสถาบันคุ้มครองเงินฝาก เรื่อง โครงสร้างและการจัดองค์กรในการดำเนินงาน
สรุปอำนาจหน้าที่ที่สำคัญ วิธีดำเนินงาน
และสถานที่ติดต่อเพื่อขอรับข้อมูลข่าวสารของสถาบันคุ้มครองเงินฝาก ลงวันที่ ๑๗
พฤศจิกายน พ.ศ. ๒๕๕๒ และให้ใช้ความต่อไปนี้แทน
ข้อ ๓  สถาบันคุ้มครองเงินฝากมีโครงสร้างองค์กรและขอบเขตหน้าที่ความรับผิดชอบของแต่ละส่วนงาน
ดังต่อไปนี้
(๑) สำนักผู้บริหารและสื่อสารองค์กร มีหน้าที่
ดำเนินการงานที่เกี่ยวข้องกับกรรมการสถาบันและผู้บริหารระดับสูง งานด้านประชาสัมพันธ์
การสื่อสารองค์กร งานด้านพิธีการต่าง ๆ และด้านข้อมูลข่าวสารของสถาบัน
(๒) ฝ่ายตรวจสอบภายใน มีหน้าที่
ดำเนินการงานที่เกี่ยวข้องกับการตรวจสอบประเมินผล
และติดตามการดำเนินงานของสถาบันให้เป็นไปตามมาตรฐาน
(๓) ฝ่ายบริหารความเสี่ยง มีหน้าที่
ดำเนินการงานที่เกี่ยวข้องกับการบริหารความเสี่ยงทั้งองค์กร
รวมทั้งด้านการผันผวนของราคาตลาด ด้านการดำเนินงาน ด้านสินเชื่อ
และความเสี่ยงด้านการประกันเงินฝาก
(๔) ฝ่ายวางแผนกลยุทธ์และวิจัย มีหน้าที่
ดำเนินการงานที่เกี่ยวข้องกับการวางแผนกลยุทธ์ของสถาบัน และศึกษาวิจัยระบบการประกันเงินฝากที่มีประสิทธิภาพ
รวมทั้งงานด้านวิเทศสัมพันธ์
(๕) ฝ่ายวิเคราะห์สถาบันการเงินและจ่ายคืนผู้ฝาก
มีหน้าที่ ดำเนินการงานที่เกี่ยวข้องกับการวิเคราะห์และติดตามฐานะสถาบันการเงิน
ระบบการจ่ายคืนผู้ฝาก
(๖) ฝ่ายบริหารเงินกองทุน มีหน้าที่
ดำเนินการงานที่เกี่ยวข้องกับการบริหารเงินกองทุนภายใต้กรอบนโยบายของสถาบันคุ้มครองเงินฝากและกฎหมาย
(๗) ฝ่ายกฎหมายและชำระบัญชี มีหน้าที่
ดำเนินการงานที่เกี่ยวข้องกับกฎหมายต่าง ๆ ของสถาบัน
และการชำระบัญชีเมื่อสถาบันการเงินถูกเพิกถอนใบอนุญาต
(๘) ฝ่ายบริหารงานบุคคลและสำนักงาน มีหน้าที่
ดำเนินการงานที่เกี่ยวข้องกับการบริหารงานบุคคล งานการพัสดุ และงานธุรการของสถาบัน
(๙) ฝ่ายการเงินและการบัญชี มีหน้าที่
ดำเนินการงานที่เกี่ยวข้องกับงานการเงินและการบัญชีสำนักงาน
และบัญชีเงินลงทุนของสถาบัน
(๑๐) ฝ่ายเทคโนโลยีสารสนเทศ มีหน้าที่
ดำเนินการงานที่เกี่ยวข้องกับโครงสร้างพื้นฐานเทคโนโลยี
และการพัฒนาระบบฐานข้อมูลของสถาบัน

ประกาศ
ณ วันที่ ๑๙ กรกฎาคม พ.ศ. ๒๕๕๓
สิงหะ
 นิกรพันธุ์
ผู้อำนวยการสถาบันคุ้มครองเงินฝาก

ปริยานุช/ผู้จัดทำ
๑๔
กันยายน ๒๕๕๓

นันท์นภัสร์/ตรวจ
๑๔
กันยายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๐๗ ง/หน้า ๗๐/๘ กันยายน ๒๕๕๓